ສະພາແຫ່ງຊາດ, UNDP ແລະ USAID ຮ່ວມມືກັນສ້າງຄວາມເຂັ້ມແຂງໃຫ້ລັດຖະສະພາໃນ ສປປ ລາວ
ສະພາແຫ່ງຊາດ, ອົງການສະຫະປະຊາຊາດ ເພື່ອການພັດທະນາ (UNDP) ແລະ ອົງການພັດທະນາສາກົນ ອາເມລິກາ (USAID) ຮ່ວມມືກັນສ້າງຄວາມເຂັ້ມແຂງໃຫ້ລັດຖະສະພາໃນ ສປປ ລາວ
ໃນວັນທີ 6 ກັນຍາ, ສະພາແຫ່ງຊາດ, ອົງການ ສະຫະປະຊາຊາດ ເພື່ອການພັດທະນາ (UNDP) ແລະ ອົງການພັດທະນາສາກົນ ປະເທດສະຫະລັດອາເມລິກາ (USAID) ໄດ້ເປີດຕົວໂຄງການໃໝ່ເພື່ອສ້າງຄວາມເຂັ້ມແຂງ ໃຫ້ແກ່ ສະພາແຫ່ງຊາດ ແລະ ສະພາປະຊາຊົນ ໃນ ສປປ ລາວ. ໂຄງການ ສ້າງຂີດຄວາມສາມາດ ແລະ ປະສິດທິພາບຂອງສະພາປະຊາຊົນໃນ ສປປ ລາວ ຫຼື (STEPS) ເປັນໂຄງການ 5 ປີ (2022 – 2026), ໃນທຶນ ໂຄງການ ຈໍານວນ 15 ລ້ານໂດລາສະຫະລັດອາເມລິກາ, ຈັດຕັ້ງປະຕິບັດໂດຍ ອົງການ ສະຫະປະຊາຊາດເພື່ອການພັດທະນາ ຮ່ວມກັບ ສະພາແຫ່ງຊາດ ແລະ ໄດ້ຮັບການສະໜັບສະໜຸນຈາກອົງການພັດທະນາສາກົນອາເມລິກາ.
ໂຄງການ STEPS ແມ່ນແນໃສ່ເພື່ອເສີມຂະຫຍາຍຂີດຄວາມສາມາດຂອງສະພາປະຊາຊົນໃນ ສປປ ລາວ ເພື່ອເປັນຕົວແທນ, ປະກອບສ່ວນ ແລະ ຕອບສະໜອງຄວາມຕ້ອງການຂອງປະຊາຊົນຢ່າງມີປະສິດທິພາບ. ໂຄງການດັ່ງກ່າວຈະໃຫ້ການສະໜັບສະໜຸນສະພາແຫ່ງຊາດ ແລະ ສະພາປະຊາຊົນແຂວງ, ລວມທັງສະມາຊິກສະພາ, ຄະນະກຳມາທິການ ແລະ ພະນັກງານ, ເພື່ອເພີ່ມທະວີສິດອຳນາດໃນການປັບປຸງ ແລະ ຮັບຮອງນິຕິກຳ, ຕິດຕາມກວດກາການປະຕິບັດແຜນການພັດທະນາເສດຖະກິດ-ສັງຄົມແຫ່ງຊາດ ແລະ ເປົ້າໝາຍການພັດທະນາແບບຍືນຍົງ, ປັບປຸງ ແລະ ສ້າງຄວາມເຂົ້າໃຈກ່ຽວກັບຄວາມທ້າທາຍທີ່ມີໃນສັງຄົມ ແລະ ເສີມຂະຫຍາຍຄວາມຮັບຜິດຊອບ ຢ່າງກວມລວມ ແລະ ໂປ່ງໃສໃນ ສປປ ລາວ.
ທ່ານ ນາງ ປິ່ງຄຳ ລາຊະສິມມາ, ເລຂາທິການສະພາແຫ່ງຊາດ , ທ່ານ ດຣ ປີເຕີ ເອັມ ເຮມ໋ອນ, ເອກອັກຄະລັດຖະທູດສະຫະລັດອາເມລິກາ ປະຈໍາ ສປປ ລາວ ແລະ ທ່ານ ນາງ ຄານນີ ວິຍາຣາຈາ, ຜູ້ຊ່ວຍເລຂາທິການໃຫຍ່ ຜູ້ຊ່ວຍບໍລິຫານ ແລະ ຜູ້ອຳນວຍການອົງການສະຫະປະຊາຊາດເພື່ອການພັດທະນາ (UNDP) ປະຈຳພາກພື້ນອາຊີ-ປາຊີຟິກ, ໄດ້ເປີດຕົວໂຄງການດັ່ງກ່າວຢ່າງເປັນທາງການ ແລະ ມີຜູ້ເຂົ້າຮ່ວມຕາງໜ້າຈາກ ສະພາແຫ່ງຊາດ, ກະຊວງການຕ່າງປະເທດ, ຄູ່ຮ່ວມພັດທະນາ ແລະ ໜ່ວຍງານອົງການສະຫະປະຊາຊາດ.
“ຕາງໜ້າໃຫ້ກັບ ສະພາແຫ່ງຊາດ, ຂ້າພະເຈົ້າຂໍຂອບໃຈມາຍັງອົງການພັດທະນາສາກົນອາເມລິກາ (USAID) ແລະ ອົງການສະຫະປະຊາ ຊາດເພື່ອການພັດທະນາ (UNDP) ທີ່ໄດ້ໃຫ້ຄໍາໝັ້ນສັນຍາ ເພື່ອຮັບປະກັນໃຫ້ລັດຖະສະພາ ໃນ ສປປ ລາວ ໄດ້ຮັບການສ້າງຕັ້ງ ທີ່ດີ ແລະ ມີປະສິດທິພາບຫຼາຍຂື້ນ, ແລະ ພ້ອມທັງຮັດແໜ້ນສາຍພົວພັນລະຫວ່າງບັນດາສະມາຊິກສະພາໃຫ້ແໜ້ນແຟ້ນເພີ່ມຂື້ນອີກດ້ວຍ” ກ່າວໂດຍທ່ານ ນາງ ປິ່ງຄຳ ລາຊະສິມມາ, ເລຂາທິການສະພາແຫ່ງຊາດ.
“ລັດຖະບານສະຫະລັດອາເມລິກາ ມີຄວາມພາກພູມໃຈທີ່ໄດ້ສະຫນັບສະຫນູນໂຄງການ STEPS ໃນການເປັນຄູ່ຮ່ວມມືກັບສະພາແຫ່ງຊາດ ແລະ UNDP. ພວກເຮົາຢາກໃຫ້ໂຄງການ STEPS ຊ່ວຍເພີ່ມຄວາມເຂັ້ມແຂງ ເພື່ອສ້າງຂີດຄວາມສາມາດໃຫ້ແກ່ສະພາແຫ່ງຊາດ ໃນການທົບທວນ ແລະ ອະນຸມັດຮ່າງກົດຫມາຍ, ວິເຄາະບັນຫາທີ່ສໍາຄັນຂອງປະເທດ ແລະ ສະຫນັບສະຫນູນການນໍາໃຊ້ເປົ້າໝາຍເພື່ອການພັດທະນາໃນ ສປປ ລາວ. ” ກ່າວໂດຍທ່ານເອກອັກຄະລັດຖະທູດ ເຮມ໋ອນ.
ທ່ານ ນ. ວິຍາຣາຈາ ໄດ້ກ່າວເຖິງບົດບາດສໍາຄັນຂອງ ສະພາປະຊາຊົນ ໂດຍສະເພາະໃນຊ່ວງເວລາທີ່ປະເທດພົບກັບຄວາມທ້າທາຍ ດັ່ງເຊັ່ນ “ສປປ ລາວ ທີ່ກໍໍາລັງປະສົບກັບ ຜົນກະທົບທາງເສດຖະກິດ ແລະ ສັງຄົມທີ່ມີສາເຫດມາຈາກການປ່ຽນແປງຂອງດີນຟ້າອາກາດ ແລະ ພະຍາດໂຄວິດ 19ຈາກປະສົບການຂອງພວກເຮົາ ເມື່ອປະເທດປະສົບກັບບັນຫາດັ່ງກ່າວ ລັດຖະສະພາແແມ່ນມີບົດບາດ ສຳຄັນໃນການ ປະກອບສ່ວນແກ້ໄຂບັນຫາດັ່ງກ່າວອັນເປັນກາລະໂອກາດທີ່ເປີດກວ້າງໃຫ້ລັດຖະສະພາ ມີສ່ວນຮ່ວມຈາກການເປັນຜູ້ແທນປະຊາຊົນ. ຊຶ່ງຈະຊ່ວຍໃນການສ້າງສາຍພົວພັນອັນດີລະຫວ່າງສະມາຊິກຜູ້ແທນປະຊາຊົນ ແລະ ປະຊາຊົນຂອງພວກເຂົາ. ເຊິ່ງມັນສະແດງໃຫ້ເຫັນເຖິງ ຄວາມເອົາໃຈໃສ່ໃນການຮັບຟັງ ແລະ ເປັນກະບອກສຽງໃຫ້ກັບຊຸມຊົນ”.
ໂຄງການ STEPS ໄດ້ໃຫ້ການສະໜັບສະໜຸນທັງ ສະພາແຫ່ງຊາດ ແລະ ສະພາປະຊາຊົນແຂວງ ເພື່ອເສີມຂະຫຍາຍໜ້າທີ່ຂອງພວກເຂົາ ໃນການເປັນຕົວແທນປະຊາຊົນ, ຕິດຕາມກວດກາ ແລະ ສ້າງນິຕິກໍາ. ການສະໜັບສະໜຸນມີເປົ້າໝາຍ ເພື່ອສົ່ງເສີມສະພາປະຊາຊົນຂັ້ນແຂວງ ນັບຕັ້ງແຕ່ປີ 2016 ທີ່ພະຍາຍາມສົ່ງເສິມບັນດາສະພາປະຊາຊົນມີບົດບາດປະກອບສ່ວນໃນການຕັດສິນໃຈໃນລະດັບຂັ້ນເມືອງ ແລະ ຊຸມຊົນ.
ໂຄງການດັ່ງກ່າວ ຈະສ້າງຄວາມອາດສາມາດໃຫ້ແກ່ສະພາ ແລະ ສະມາຊິກ ເພື່ອເປັນຕົວແທນທີ່ເຂັ້ມແຂງໃຫ້ກັບປະຊາຊົນ, ໂດຍສະເພາະ ແມ່ນແມ່ຍິງ ແລະ ກຸ່ມຄົນທີ່ດ້ອຍໂອກາດ ເພື່ອເຮັດວຽກຮ່ວມກັບລັດຖະບານໃນການຈັດສັນງົບປະມານ ແລະ ຂະບວນການສ້າງກົດໝາຍ.
ສະມາຊິກສະພາ, ພະນັກງານ ແລະພາກສ່ວນ ສົ່ງເສີມບົດບາດຍິງຊາຍ ຈະໄດ້ຮັບການສະໜັບສະໜຸນໃນທຸກໆແຜນງານຂອງໂຄງການ ໃນການເສື່ອມສານວຽກງານຄວາມສະເໝີພາບທາງດ້ານບົດບາດຍິງຊາຍ ແລະ ການມີສ່ວນຮ່ວມໃນການສ້າງກົດໝາຍ, ການຕິດຕາມ ກວດກາ ແລະ ການເປັນຕົວແທນທີ່ເຂັ້ມແຂງໃຫ້ກັບປະຊາຊົນ.